Rynhesse (Duits: Rheinhessen) is 'n streek in die Duitse deelstaat Rynland-Palts met 'n bevolking van sowat 600 000. Sy naam verwys na die streek se ligging aan die linkeroewer van die Ryn en sy vroeëre geskiedenis as deel van die Groothertogdom Hesse (1806 tot 1919) en die latere Volksstaat Hesse (1919 tot 1945). Vandag is dit veral bekend as 'n belangrike wynboustreek. Alhoewel die streek as administratiewe eenheid nog relatief jong is (dit is eers in 1816 volgens die besluite van die Weense Kongres as 'n provinsie van die Groothertogdom Hesse-Darmstadt aan die linkeroewer van die Ryn gevorm), behels dit met Mainz, die grootste stad in die gebied en tans die administratiewe setel van die deelstaat Rynland-Palts, een van die oudste nedersettings in Duitsland wat as Mogontiacum reeds in die Romeinse tydperk as hoofstad van die provinsie Germania Superior (Bo-Germanië) gedien het. Naas Mainz is ook ander nedersettings in Rynhesse van Galloromeinse oorsprong, soos byvoorbeeld Worms, Bingen en Alzey. Oorblyfsels van die vroeg-middeleeuse Karolingiese keiserpalts het in Ingelheim am Rhein bewaar gebly, terwyl die stadsbeeld van Oppenheim sedert die middeleeue min of meer onveranderd gebly het.